HELLENiQ ENERGY

Η HELLENiQ ENERGY είναι όμιλος ενέργειας. Ιδρύθηκε το 1998 ως Ελληνικά Πετρέλαια, ονομασία που έφερε μέχρι τις 22 Σεπτεμβρίου 2022, με τη συγχώνευση των θυγατρικών του Ομίλου ΔΕΠ. Αποτελεί έναν από τους κορυφαίους Ομίλους στον τομέα της ενέργειας στη Νοτιοανατολική Ευρώπη, με δραστηριότητες σε 6 χώρες. Οι μετοχές του διαπραγματεύονται στο Χρηματιστήριο Αθηνών (ATHEX: ELPE) και στο Χρηματιστήριο του Λονδίνου (LSE: HLPD).

Πρόεδρος του Διοικητικού Συμβουλίου είναι ο Σπήλιος Λιβανός, ενώ Διευθύνων Σύμβουλος και Εκτελεστικό Μέλος του Δ.Σ. είναι ο Ανδρέας Σιάμισιης.

 Ιστορία 
 1955-1970 
Το 1955 επί Καραμανλή, υπογράφεται η σύμβαση για το πρώτο διυλιστήριο πετρελαίου στην Ελλάδα και συγκεκριμένα στον Ασπρόπυργο, το οποίο κατασκευάζεται την επόμενη χρονιά και εγκαινιάζεται το 1958.

Οκτώ χρόνια αργότερα, το 1966, ο Τομ Πάπας, εγκαινιάζει το διυλιστήριο της Esso στη Δυτική Θεσσαλονίκη.

 1971-1980 
Ιδρύεται η Δημόσια Επιχείρηση Πετρελαίου Α.Ε. (Δ.Ε.Π.) και εξαγοράζεται από το Ελληνικό Δημόσιο η Ελληνικά Διυλιστήρια Ασπροπύργου Α.Ε. (ΕΛ.Δ.Α.) ελέγχοντας πλήρως τη διύλιση, διάθεση και εμπορία διυλισμένων προϊόντων.

Ο Όμιλος Ιωάννη Λάτση εγκαινιάζει το διυλιστήριο της Πετρόλα Ελλάς στην Ελευσίνα.

 1981-1990 
Το Δημόσιο εξαγοράζει τον όμιλο εταιρειών Esso που μετονομάζεται σε ΕΚΟ. Ιδρύεται η ΔΕΠ-ΕΚΥ για την άσκηση των δικαιωμάτων του Δημοσίου στην έρευνα και εκμετάλλευση υδρογονανθράκων.

Ιδρύεται η Δημόσια Επιχείρηση Αερίου. Η Δ.Ε.Π. αναλαμβάνει για λογαριασμό του Ελληνικού Δημοσίου τη διύλιση και διάθεση διυλισμένων προϊόντων στην εσωτερική αγορά και αποκτά τις μετοχές της ΕΛ.Δ.Α. και της Δ.Ε.Π.Α. με την πρώτη να ιδρύει την εταιρεία μελετών Ασπρόφος, αρχικά μαζί με τη Foster Wheeler Italiana S.r.l., και την εμπορική Εταιρεία ΕΛΔΑ-Ε. Η εμπορική ΕΚΟ ιδρύει συμμετοχικά την ΕΚΟΤΑ-ΚΩ.

 1991-1997 
Απελευθερώνεται η αγορά πετρελαίου και η Δ.Ε.Π. αναλαμβάνει τη διύλιση και διάθεση προϊόντων για δικό της λογαριασμό μέσω των διυλιστηρίων ΕΛ.Δ.Α. και ΕΚΟ. Η Δ.Ε.Π. αποκτά τις μετοχές του ομίλου ΕΚΟ. Η εμπορική ΕΚΟ ιδρύει συμμετοχικά την ΕΚΟ Georgia και την Εκολίνα. Η ΕΛΔΑ-Ε αναπτύσσεται στην εσωτερική αγορά. Δ.Ε.Π. και ΕΛ.Δ.Α. συμμετέχουν στην ίδρυση της V.P.I., βιομηχανίας παραγωγής ρητίνης πολυαιθυλενίου στο Βόλο. Η ΔΕΠ-ΕΚΥ προχωρά σε εκχωρήσεις στη Δυτική Ελλάδα με συμμετοχή της στις κοινοπραξίες έρευνας Triton και Enterprise.

 1998-2008 
Συγχωνεύονται οι θυγατρικές του ομίλου ΔΕΠ η οποία μετονομάζεται σε Ελληνικά Πετρέλαια εισάγοντας τις μετοχές της στα Χρηματιστήρια Αθηνών και Λονδίνου.

Κατά τα επόμενα χρόνια ο Όμιλος ΕΛ.ΠΕ. ιδρύει ή συμμετέχει σε θυγατρικές εταιρείες όπως η ΕΛ.ΠΕΤ. Βαλκανική ΑΕ, μέσω της οποίας αποκτά το διυλιστήριο Okta στα Σκόπια, η ΕΛ.ΠΕ. - Ποσειδών Ν.Ε., η Global Albania, η Hellenic Petroleum Cyprus, η EKO Serbia AD, η Jugopetrol AD και η EKO Bulgaria EAD, για την επέκταση των εμπορικών δραστηριοτήτων του Ομίλου σε Αλβανία, Κύπρο, Σερβία, Μαυροβούνιο και Βουλγαρία αντίστοιχα.

Το Ελληνικό Δημόσιο διαθέτει με δημόσια εγγραφή δεύτερο πακέτο μετοχών της Ελληνικά Πετρέλαια Α.Ε. όπου απορροφάται με συγχώνευση η Πετρόλα Ελλάς Α.Ε.Β.Ε. αποκτώντας το διυλιστήριο Ελευσίνας.

Στα επόμενα χρόνια ακολουθούν και άλλες συστάσεις θυγατρικών εταιρειών, όπως η Ενεργειακή Θεσσαλονίκης Α.Ε., με σκοπό τη δραστηριοποίηση του Ομίλου στον τομέα παραγωγής και εμπορίας ηλεκτρικής ενέργειας, μέσω της κατασκευής και λειτουργίας εργοστασίου (CCGT) ισχύος 390 MW στη Θεσσαλονίκη, η Ελληνικά Πετρέλαια - Απόλλων Ν.Ε. και η Ελληνικά Πετρέλαια - Ανανεώσιμες Πηγές Ενέργειας Α.Ε.ΕΛΠΕ ΑΠΕ, με σκοπό την παραγωγή, διάθεση και εμπορία ανανεώσιμων πηγών ενέργειας.

Επίσης, αναπτύσσεται κοινοπραξία της Ελληνικά Πετρέλαια Α.Ε. (20%) με τις εταιρείες Woodside Energy της Αυστραλίας (45%) και Repsol-YPF (35%), για έρευνα και παραγωγή υδρογονανθράκων σε περιοχές της Λιβύης.

Στοχεύοντας στην περαιτέρω ισχυροποίηση του Ομίλου στον τομέα παραγωγής και εμπορίας ηλεκτρικής ενέργειας, σημαντικό βήμα αποτελεί η συνεργασία με την ιταλική Edison S.p.A., με την οποία συστήνεται η κοινοπραξία Elpedison.

Στον τομέα Έρευνας και Παραγωγής Υδρογονανθράκων υπογράφονται δυο συμβάσεις παραχωρήσεων στις περιοχές West Obayed και Mesaha, στην Αίγυπτο.

Πραγματοποιείται σημαντική εμπορική συμφωνία μεταξύ της Ελληνικά Πετρέλαια Α.Ε. και της Ineos Chlorvinyls, μιας από τις μεγαλύτερες εταιρείες παραγωγής χλωρίου-αλκαλικών στην Ευρώπη, για διανομή ρητινών στην Ελλάδα.

Επίσης, μεταβιβάζονται τα δικαιώματα έρευνας και παραγωγής υδρογονανθράκων στη Λιβύη στον Γάλλο-Βελγικό ενεργειακό όμιλο GDF Suez.

Πραγματοποιείται η εξαγορά του 100% της Opet Aygaz Bulgaria EAD στη Βουλγαρία, ενισχύοντας έτσι το χαρτοφυλάκιο του Ομίλου στη Ν.Α. Ευρώπη.

 2009-2013 
Με στόχο την ενδυνάμωση του Ομίλου στην εγχώρια αγορά πετρελαιοειδών και την περαιτέρω ανάπτυξη της λιανικής εμπορίας, η BP Hellas μεταβιβάζει τα εμπορικά δικαιώματά της στην Ελλάδα στα Ελληνικά Πετρέλαια, συμπεριλαμβανομένων του δικτύου πρατηρίων καυσίμων, αποθηκευτικών χώρων, καθώς και εμπορικών και βιομηχανικών πελατών.

Ολοκληρώνονται οι εργασίες ανέγερσης νέων μονάδων στο διυλιστήριο της Θεσσαλονίκης.

Με στόχο τη διασπορά τεχνικών και επενδυτικών κινδύνων αποφασίζεται η πώληση μέρους δικαιωμάτων έρευνας και παραγωγής υδρογονανθράκων της περιοχής West Obayed στη Δυτική Έρημο της Αιγύπτου, στην εταιρεία Vegas Oil & Gas S.A. Σκοπός της κοινοπραξίας (Vegas 70% και ΕΛΠΕ 30%) είναι η συνέχιση των ερευνητικών εργασιών στην περιοχή.

Τίθεται σε εμπορική λειτουργία και δεύτερη μονάδα ηλεκτροπαραγωγής (CCGT) στη Θίσβη Βοιωτίας, δυναμικότητας 420 MW από την Elpedison Ενεργειακή. Η υλοποίηση αυτής της επένδυσης, ενισχύει σημαντικά το σύστημα της Νοτίου Ελλάδας με αξιόπιστη και περιβαλλοντικά φιλική ενέργεια.

Ο Όμιλος, στο πλαίσιο αναδιάρθρωσης της στρατηγικής του, αποχωρεί από την αγορά της Γεωργίας, με την πώληση του συνόλου της συμμετοχής του στην Hellenic Petroleum Georgia Ltd.

Ολοκληρώνεται η μεγαλύτερη ιδιωτική βιομηχανική επένδυση στην Ελλάδα, που αφορά στον εκσυγχρονισμό και την αναβάθμιση του διυλιστηρίου Ελευσίνας. Μετά την επιτυχή έναρξη της εμπορικής του λειτουργίας, το νέο διυλιστήριο υποστηρίζει ουσιαστικά την κερδοφορία του Ομίλου, ενώ παράλληλα προσφέρει πολλαπλά οφέλη για το περιβάλλον, την απασχόληση και την εθνική οικονομία.

Ολοκληρώνεται με επιτυχία η πρώτη έκδοση Ευρω-ομολόγου στην ιστορία του Ομίλου, ύψους €500 εκ., επιβεβαιώνοντας την εμπιστοσύνη των διεθνών κεφαλαιαγορών στις προοπτικές και τη στρατηγική του.

 2022 
Το 2022 παρουσιάζεται η νέα εταιρική ταυτότητα του ομίλου ο οποίος μετονομάστηκε σε “HELLENiQ ENERGY”.

 Δραστηριότητες 
Ο τομέας διύλισης αποτελεί την κύρια δραστηριότητα, αντιπροσωπεύοντας περίπου 75% του συνολικού ενεργητικού του Ομίλου. Ο Όμιλος διαθέτει τα τρία από τα τέσσερα διυλιστήρια που λειτουργούν στην Ελλάδα (Ασπρόπυργος, Ελευσίνα, Θεσσαλονίκη), με συνολική δυναμικότητα 340 kbpd, κατέχοντας μερίδιο περίπου 65% της ελληνικής αγοράς στον τομέα του χονδρικού εμπορίου πετρελαιοειδών.

Ο Όμιλος, την πενταετία 2007-2012 υλοποίησε επενδυτικό πρόγραμμα ύψους €3 δις περίπου, στο πλαίσιο του οποίου εντάσσεται και η ολοκλήρωση της μεγαλύτερης ιδιωτικής βιομηχανικής επένδυσης στην Ελλάδα, που αφορά τον εκσυγχρονισμό και την αναβάθμιση του διυλιστηρίου Ελευσίνας. Το 2013 ήταν η πρώτη πλήρης χρονιά εμπορικής λειτουργίας του αναβαθμισμένου διυλιστηρίου της Ελευσίνας, το οποίο αφού ολοκλήρωσε επιτυχώς τη διαδικασία αριστοποίησης, είχε σημαντική συνεισφορά στην κερδοφορία του Ομίλου και την αύξηση των εξαγωγών του.

Ο Όμιλος κατέχει ηγετική θέση στην εγχώρια εμπορία, μέσω των θυγατρικών του ΕΚΟΕΚΟ ΑΒΕΕ και Ελληνικά Καύσιμα (πρώην BP Hellas). Οι δυο εταιρείες δραστηριοποιούνται στην εγχώρια λιανική εμπορία μέσω δικτύου περίπου 1.700 πρατηρίων, καθώς και στις πωλήσεις υγραερίου, βιομηχανικών, αεροπορικών, ναυτιλιακών καυσίμων και λιπαντικών.

Επιπλέον, ο Όμιλος δραστηριοποιείται στις αγορές της Νοτιοανατολικής Ευρώπης. Μέσω ενός δικτύου 300 πρατηρίων, κατέχει σημαντική θέση στην εμπορία καυσίμων σε Κύπρο, Βουλγαρία, Σερβία, Μαυροβούνιο και Βόρεια Μακεδονία.

Ο Όμιλος, έχει συνάψει συνεργασίες με κορυφαίες εταιρείες του κλάδου, αποκτώντας δικαιώματα έρευνας και παραγωγής Υδρογονανθράκων σε χαρτοφυλάκιο περιοχών στη Δυτική Ελλάδα, τόσο σε χερσαίες όσο και σε θαλάσσιες, σε διάφορα στάδια ανάπτυξης.

Ο Όμιλος διαθέτει καθετοποιημένο συγκρότημα παραγωγής πετροχημικών στην Ελλάδα, με κύρια προϊόντα το πολυπροπυλένιο και τα παράγωγά του, βάσει των προτύπων Basel. Το μερίδιο της εγχώριας αγοράς υπερβαίνει το 50% ενώ οι εξαγωγές, κυρίως στην Τουρκία, στην Ιταλία και στην Ιβηρική χερσόνησο, αντιπροσωπεύουν ποσοστό περίπου 50%-60% των πωλήσεων.

Ο Όμιλος δραστηριοποιείται επίσης στους τομείς ηλεκτρικής ενέργειας και φυσικού αερίου. Μέσω της Enerwave (πρώην Elpedison όντας κοινοπραξία με την ιταλική Edison η οποία αποχώρησε),  ήδη λειτουργεί δύο μονάδες συνδυασμένου κύκλου στη Θεσσαλονίκη και τη Θίσβη Βοιωτίας, συνολικής ισχύος 810 MW. Επιπλέον, τα Ελληνικά Πετρέλαια δραστηριοποιούνται στον κλάδο των ανανεώσιμων πηγών ενέργειας, με χαρτοφυλάκιο άνω των 100 MW σε διάφορα στάδια ανάπτυξης.

Ο Όμιλος συμμετείχε κατά 35% στη Δημόσια Επιχείρηση Αερίου Α.Ε. (ΔΕΠΑ)ΔΕΠΑ ΑΕ, που αποτελεί τον κύριο εισαγωγέα και πάροχο φυσικού αερίου στην Ελλάδα. Το Δεκέμβριο του 2024 το ποσοστό αυτό μεταβιβάστηκε στο Ελληνικό Δημόσιο, που αποτελεί πλέον τον μοναδικό μέτοχο της ΔΕΠΑ η οποία κατέχει το 100% του ΔΕΣΦΑ, ιδιοκτήτη και διαχειριστή του ελληνικού δικτύου φυσικού αερίου, καθώς και το 100% της τοπικής εταιρείας παροχής αερίου Αττικής "Φυσικό Αέριο Αττικής".

 Παραπομπές 

 Πηγές 
 Ιστότοπος του Ομίλου ΕΛΛΗΝΙΚΑ ΠΕΤΡΕΛΑΙΑ

Κατηγορία:Ελληνικές βιομηχανίες
Κατηγορία:Ελληνικές επιχειρήσεις πετρελαιοειδών και αερίου
Κατηγορία:Ελληνικές επιχειρήσεις ηλεκτρικής ενέργειας
Κατηγορία:Εταιρίες εισηγμένες στο Χρηματιστήριο Αθηνών
Κατηγορία:Ιδιωτικοποιήσεις στην Ελλάδα
Κατηγορία:Ελληνικά εμπορικά σήματα